Busse brand in KaapstadGeen vandale of betogers is in en om die fasiliteit gevind nie. (Foto: Verskaf) Twee busse van die Golden Arrow busdiens wat by ŉ depot in Kaapstad parkeer was, het vroeg vanoggend op ŉ raaiselagtige manier aan die brand geslaan. Volgens Ruth Solomons, woordvoerder van die Kaapstadse metropolisie, het beamptes om 04:50 ŉ oproep ontvang oor twee busse aan die grensmuur van ‘n depot in Blackheath wat in vlamme verswelg is. Brandweer het daarin geslaag om die vlamme te blus, maar die busse is heeltemal verwoes. “Beamptes het ondersoek ingestel, maar kon geen tekens van vandale of betogers in en om die fasiliteit vind nie,” het Solomons gesê. Golden Arrow-busdienste in Kaapstad het Donderdag aan Maroela Media bevestig dat dit twee van sy busse was wat aan die brand geslaan het. Dit is in hierdie stadium nog onduidelik hoe hierdie busse aan die brand geslaan het, maar ŉ saak is aanhangig gemaak en die polisie ondersoek dit verder. Volgens Bronwen Dyke-Beyer, woordvoerder van Golden Arrow-busdienste, het ŉ brand in een van die busse ontstaan wat daarna na ŉ ander bus versprei het. “Geen beserings is aangemeld nie en voorlopige ondersoeke dui daarop dat dit nie ŉ gevolg van brandstigting is nie. ŉ Forensieseondersoek is intussen van stapel gestuur om die presiese oorsaak van die brand vas te stel,” het Dyke-Beyer gesê. Dié busdiens se roetes sal na verwagting nog normaal voortgaan. “Ons is tans die enigste stabiele operateur in die Kaapse Metropool en dit is noodsaaklik dat ons voortgaan soos normaal.” (Foto: Verskaf) Dié berig is gewysig sedert dit aanvanklik gepubliseer is. – RED